Document ID: 31984D0154

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 5ης Μαρτίου 1984
περί εγκρίσεως προγράμματος στον τομέα της μεταποίησης των πτηνοτροφικών προϊόντων στην περιοχή της Λομβαρδίας, σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην ιταλική γλώσσα είναι το μόνο αυθεντικό)
(84/154/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3164/82 (2), και ιδίως το άρθρο 5,
Εκτιμώντας:
ότι, στις 20 Ιουνίου 1983, η ιταλική κυβέρνηση κοινοποίησε το πρόγραμμα σχετικά με τη μεταποίηση των πτηνοτροφικών προϊόντων στην περιοχή της Λομβαρδίας·
ότι στόχος του εν λόγω προγράμματος είναι η ορθολογική χρησιμοποίηση των εγκαταστάσεων επώασης, σφαγής, κοπής και κατάψυξης, συμπεριλαμβανόμενης και της χρησιμοποίησης και ανάκτησης των υποπροϊόντων για την προώθηση τόσο του τομέα των αυγών και των προϊόντων με βάση τα αυγά όσο και του τομέα των πουλερικών· ότι, συνεπώς, αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77, με εξαίρεση το μέρος που αφορά την επώαση και την επιλογή που αποτελεί μέρος της πτηνοτροφικής παραγωγής·
ότι το πρόγραμμα περιέχει αρκετά από τα στοιχεία που απαιτούνται στο άρθρο 3 του κανονισμού (ΕΟΚ) αριθ. 355/77, γεγονός που αποδεικνύει ότι οι στόχοι που θέτει το άρθρο 1 του εν λόγω κανονισμού είναι δυνατόν να επιτευχθούν όσον αφορά τον εν λόγω τομέα· ότι η εφαρμογή του προγράμματος δεν υπερβαίνει την προθεσμία που καθορίστηκε στο άρθρο 3 παράγραφος 1 περίπτωση ζ) του εν λόγω κανονισμού·
ότι πρέπει να περιοριστεί η έγκριση του προγράμματος στις αιτήσεις που αναφέρονται στο άρθρο 24 παράγραφος 4 του κανονισμού (ΕΟΚ) αριθ. 355/77·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνεται το πρόγραμμα μεταποίησης των πτηνοτροφικών προϊόντων στην περιοχή της Λομβαρδίας, που ανακοίνωσε η ιταλική κυβέρνηση στις 20 Ιουνίου 1983, σύμφωνα με τον κανονισμό (ΕΟΚ) αριθ. 355/77, εκτός από τα μέρη που αφορούν την επιλογή και την επώαση.
2. Η έγκριση του προγράμματος αφορά μόνο τα σχέδια που υποβάλλονται πριν από τις 30 Απριλίου 1984.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 5 Μαρτίου 1984.

Labels: 18
17
6